আরও এক বার সফল উৎক্ষেপণ হল অগ্নি-৪ ক্ষেপণাস্ত্রের। রবিবার ওড়িশা উপকূলের এপিজে আবদুল কালাম আইল্যান্ড থেকে ছোড়া হয়েছে ভূমি-থেকে-ভূমি ক্ষেপণাস্ত্রটি। নির্ভুল লক্ষ্যে নিখুঁত আঘাত হেনেছে অগ্নি-৪, খবর সেনাবাহিনী সূত্রের। সম্পূর্ণ ভারতীয় প্রযুক্তিতে তৈরি অগ্নি-৪ ক্ষেপণাস্ত্রটির পরীক্ষা-নিরীক্ষা নির্মাতাদের তরফে অনেক আগেই শেষ হয়েছে। ক্ষেপণাস্ত্রটিকে ভারতের সশস্ত্র বাহিনীর স্ট্র্যাটেজিক ফোর্সেস কম্যান্ডের( এসএফসি) হাতে তুলে দেওয়াও হয়েছে। তবে এখনও পুরোদস্তুর ব্যবহারের জন্য বাহিনীতে মোতায়েন হয়নি অগ্নি-৪। মোতায়েন করার আগে ক্ষেপণাস্ত্রটিকে পরীক্ষামূলক ভাবে ব্যবহার করছে সেনা। এ দিন সপ্তম বারের জন্য অগ্নি-৪ ছুড়ল ভারতীয় বাহিনী। ক্ষেপণাস্ত্রের সাফল্যে বাহিনীর কর্তারা উচ্ছ্বসিত। ৪০০০ কিলোমিটার দূরের লক্ষ্যবস্তুতে আঘাত হানতে সক্ষম ইন্টারমিডিয়েট রেঞ্জ ব্যালিস্টিক মিসাইল (আইআরবিএম) অগ্নি-৪। মোবাইল লঞ্চার থেকে এই ক্ষেপণাস্ত্রটি ছোড়া যায় বলে ভারতের যে কোনও প্রান্ত থেকে বাহিনী এই ক্ষেপণাস্ত্রটিকে নিক্ষেপ করতে পারে। অর্থাৎ চিনের যে কোনও গুরুত্বপূর্ণ শহরে আঘাত রাখার ক্ষমতা রাখে ভারতের এই পরমাণু অস্ত্রবাহী ক্ষেপণাস্ত্রটি। অগ্নি-৩ ক্ষেপণাস্ত্রটি যে দিন তৈরি করেছিল ভারত, সে দিনই চিনের সব গুরুত্বপূর্ণ এলাকা ভারতীয় ক্ষেপণাস্ত্রের নাগালে চলে এসেছিল। সেই অগ্নি-৩-এরই আরও উন্নত সংস্করণ এই অগ্নি-৪। অতএব এই ক্ষেপণাস্ত্রের প্রতিটি সফল উৎক্ষেপণই চিনের অস্বস্তির কারণ বলে ভারতের প্রতিরক্ষা বিশেষজ্ঞরা মনে করেন। রবিবার সকাল ৮টা ৩৫ মিনিট নাগাদ এপিজে আবদুল কালাম আইল্যান্ড থেকে অগ্নি-৪ ছোড়া হয়েছিল। ক্ষেপণাস্ত্রটির গতিবিধির প্রতিটি পর্যায়ের উপরে নজর রাখতে ওড়িশা উপকূল বরাবর অনেকগুলি এলাকায় রাডার এবং ইলেক্ট্রো-অপটিক্যাল সিস্টেম রাখা হয়েছিল। বঙ্গোপসাগরের বুকে যে লক্ষ্যবস্তুতে আঘাত হানার কথা ছিল ক্ষেপণাস্ত্রটির তার কাছাকাছি এলাকায় নৌসেনার দু’টি জাহাজও নোঙর করে রাখা হয়েছিল। নিবিড় নজরদারির পরে সেনা সূত্রে জানানো হয়েছে, উৎক্ষেপণস্থল থেকে লক্ষ্যবস্তু পর্যন্ত যাত্রাপথে সব রকম মাপকাঠিতে নিখুঁত ভাবে উতরে গিয়েছে অগ্নি-৪।